P9_TA(2021)0416

Реформиране на политиката на ЕС относно вредните данъчни практики (включително реформата на групата „Кодекс за поведение“)

Резолюция на Европейския парламент от 7 октомври 2021 г. относно реформирането на политиката на ЕС относно вредните данъчни практики (включително реформата на групата „Кодекс за поведение“) (2020/2258(INI))

(2022/C 132/13)

Европейският парламент,

— като взе предвид членове 113, 115 и 116 от Договора за функционирането на Европейския съюз (ДФЕС),

— като взе предвид резолюцията на Съвета и на представителите на правителствата на държавите членки относно кодекс за поведение при данъчното облагане на предприятията, приета на 1 декември 1997 г. (1) с цел ограничаване на вредната данъчна конкуренция в рамките на Европейския съюз,

— като взе предвид съобщението на Комисията от 28 април 2009 г. относно насърчаването на доброто управление в областта на данъчното облагане (COM(2009)0201),

— като взе предвид съобщението на Комисията от 17 юни 2015 г., озаглавено „Справедлива и ефикасна система за корпоративно данъчно облагане в Европейския съюз: пет ключови области за действие“ (COM(2015)0302),

— като взе предвид съобщението на Комисията от 28 януари 2016 г. относно външна стратегия за ефективно данъчно облагане (COM(2016)0024),

— като взе предвид заключенията на Съвета от 8 март 2016 г. относно кодекс за поведение относно данъчното облагане на предприятията (2),

— като взе предвид съобщението на Комисията от 5 юли 2016 г. относно по-нататъшни мерки за увеличаване на прозрачността и за борба с отклонението от данъчно облагане и избягването на данъци (COM(2016)0451), което включва обяснение на процеса на ЕС на включване в списъка на юрисдикциите, неоказващи съдействие за данъчни цели,

— като взе предвид заключенията на Съвета от 8 ноември 2016 г. относно критериите и процеса, водещи до съставянето на списък на ЕС на юрисдикциите, неоказващи съдействие за данъчни цели,

— като взе предвид резултата от заседанията на Съвета по икономически и финансови въпроси (ECOFIN) от 5 декември 2017 г.,

— като взе предвид групата „Кодекс за поведение“ (Данъчно облагане на предприятия): работна програма по време на португалското председателство (3) от 9 февруари 2021 г.,

— като взе предвид последната до момента актуализация от страна на Съвета на списъка на ЕС на юрисдикциите, неоказващи съдействие за данъчни цели, от 26 февруари 2021 г. (4),

— като взе предвид съобщението на Комисията от 15 юли 2020 г., озаглавено „План за действие за справедливо и опростено данъчно облагане в подкрепа на стратегията за възстановяване“ (COM(2020)0312),

— като взе предвид съобщението на Комисията от 15 юли 2020 г. относно доброто управление в областта на данъчното облагане в ЕС и извън него (COM(2020)0313),

— като взе предвид своята позиция относно предложението на Комисията за директива на Съвета относно обща основа за облагане с корпоративен данък (ОООКД) (5) и относно предложението на Комисията за директива на Съвета относно обща консолидирана основа за облагане с корпоративен данък (ОКООКД) (6),

— като взе предвид съобщението на Комисията от 18 май 2021 г., озаглавено „Данъчно облагане на предприятията за 21-ви век“ (COM(2021)0251),

— като взе предвид своите резолюции от 25 ноември 2015 г. относно данъчните постановления и другите мерки, сходни по естество или въздействие (7), от 6 юли 2016 г. относно данъчните постановления и другите мерки, сходни по естество или въздействие (8), и от 26 март 2019 г. относно финансовите престъпления, данъчните измами и избягването на данъци (9),

— като взе предвид своята резолюция от 16 декември 2015 г., съдържаща препоръки към Комисията относно осигуряването на прозрачност, координация и конвергенция в корпоративните данъчни политики в Съюза (10),

— като взе предвид своята препоръка от 13 декември 2017 г. до Съвета и до Комисията след разследването във връзка с изпирането на пари, избягването на данъци и данъчните измами (11),

— като взе предвид своята резолюция от 21 януари 2021 г. относно реформирането на списъка на ЕС на данъчните убежища (12) и своите въпроси до Съвета и до Комисията относно реформирането на списъка на ЕС на данъчните убежища (O-000082/2020 — B9-0002/2021 и O-000081/2020 — B9-0001/2021),

— като взе предвид последващите действия на Комисията във връзка с горепосочените резолюции и препоръка на Европейския парламент (13),

— като взе предвид доклада, изготвен за Комисията от Центъра за европейски икономически изследвания (ZEW GmbH), озаглавен „Въздействието на данъчното планиране върху ориентираните към бъдещето ефективни данъчни ставки“ (14),

— като взе предвид доклада, изготвен за Комисията, озаглавен „Показатели за агресивно данъчно планиране“ (15),

— като взе предвид проучването, озаглавено Automated tackling of disinformation (Автоматизирана борба с дезинформацията), публикувано от Генералната дирекция за парламентарни изследвания на 17 октомври 2018 г. (16),

— като взе предвид доклада от февруари 2021 г. на групата на високо равнище на ООН относно международната финансова отчетност, прозрачност и почтеност за изпълнението на Програмата до 2030 г. (групата FACTI), озаглавен Financial Integrity for Sustainable Development (Финансова почтеност за устойчиво развитие) (17),

— като взе предвид текущата работа на приобщаващата рамка на ОИСР/Г-20 относно свиването на данъчната основа и прехвърлянето на печалби (BEPS) по въпросите на данъчните предизвикателства, произтичащи от цифровизацията,

— като взе предвид първоначалните оценки на въздействието относно „Борба с използването на фиктивни субекти и структури за данъчни цели“ (18),

— като взе предвид доклада на Международния валутен фонд, озаглавен „Данъчно облагане на многонационалните предприятия в Европа“ (19),

— като взе предвид Директива (ЕС) 2016/1164 на Съвета от 12 юли 2016 г. за установяване на правила срещу практиките за избягване на данъци, които пряко засягат функционирането на вътрешния пазар („Директивата срещу избягването на данъци I“ или „ATAD I“) (20), и Директива (ЕС) 2017/952 на Съвета от 29 май 2017 г. за изменение на Директива (ЕС) 2016/1164 по отношение на несъответствията при хибридни образувания и инструменти, включващи трети държави („ATAD II“) (21);

— като взе предвид Директива 2003/49/ЕО на Съвета от 3 юни 2003 г. относно общата система на данъчно облагане на плащания на лихви и роялти между свързани дружества от различни държави-членки („Директивата относно данъчното облагане на лихви и роялти“) (22),

— като взе предвид Директива 2011/96/ЕС на Съвета от 30 ноември 2011 г. относно общата система за данъчно облагане на дружества майки и дъщерни дружества от различни държави членки („Директива за дружествата майки и дъщерните дружества“) (23),

— като взе предвид Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО („Директива за административното сътрудничество“ или ДАС 1) (24), Директива (ЕС) 2015/2376 на Съвета от 8 декември 2015 г. за изменение на Директива 2011/16/ЕС по отношение на задължителния автоматичен обмен на информация в областта на данъчното облагане („ДАС 3“) (25), Директива (ЕС) 2016/881 на Съвета от 25 май 2016 г. за изменение на Директива 2011/16/ЕС по отношение на задължителния автоматичен обмен на информация в областта на данъчното облагане („ДАС 4“) (26) и Директива (ЕС) 2018/822 на Съвета от 25 май 2018 г. за изменение на Директива 2011/16/ЕС по отношение на задължителния автоматичен обмен на информация в областта на данъчното облагане, свързана с подлежащите на оповестяване трансгранични договорености („ДАС 6“) (27),

— като взе предвид член 54 от своя Правилник за дейността,

— като взе предвид доклада на комисията по икономически и парични въпроси (A9-0245/2021),

А. като има предвид, че от 1997 г. Кодексът за поведение при данъчното облагане на предприятията (CoC) е основният инструмент на Съюза за предотвратяване на вредни данъчни мерки; като има предвид, че вредните данъчни мерки се определят от Кодекса за поведение при данъчното облагане на предприятията като мерки (включително административни практики), които имат или биха могли да имат значително въздействие върху установяването на определено място в Съюза на стопанската дейност и които предвиждат значително по-ниско равнище на данъчно облагане в сравнение с общоприлаганото в съответните държави членки;

Б. като има предвид, че според годишния доклад на Комисията относно данъчното облагане за 2021 г. приблизително 36 — 37 милиарда евро приходи от корпоративен данък (ПКД) се губят годишно поради избягване на данъци в ЕС (28);

В. като има предвид, че политиките за борба с избягването на данъци доведоха до намаляване на преференциалните режими в целия свят, особено в Съюза; като има предвид, че съгласно действие 5 на ОИСР за намаляване на данъчната основа и прехвърлянето на печалби преференциалният режим е режим, предлагащ някаква форма на данъчни преференции в сравнение с общите принципи на данъчно облагане в съответната държава; като има предвид, че преференциите, предлагани от даден режим, могат да приемат много форми, включително намаляване на данъчната ставка или данъчната основа или преференциални условия за плащане или възстановяване на данъци (29); като има предвид, че се появиха нови форми на вредни данъчни практики (ВДП), по-специално чрез преобразуването на преференциалните режими в агресивни общи режими;

Г. като има предвид, че агресивното данъчно планиране представлява възползване от техническите аспекти на данъчна система или от несъответствията между две или повече данъчни системи с цел намаляване на данъчните задължения; като има предвид, че данъчните мерки не следва да възпрепятстват ръководени от частни лица инициативи, които дават възможност за устойчив растеж; като има предвид, че според емпиричните изследвания ефективното равнище на данъчно облагане е по-ниско за големите многонационални дружества, отколкото за местните МСП (30);

Д. като има предвид, че работата, провеждана от Съюза срещу ВДП, включва приемане на законодателство, актове с незадължителна юридическа сила и междуправителствено сътрудничество; като има предвид, че с Парламента се провеждат консултации в областта на прякото данъчно облагане и че той зачита суверенитета на държавите членки в тази област;

Е. като има предвид, че загрижеността относно ВДП възникна в Съюза в началото на 90-те години на миналия век, когато беше създаден Комитет от независими експерти, който представи доклад с препоръки относно корпоративното данъчно облагане в рамките на ЕС (доклада „Рудинг“) (31); като има предвид, че през 1997 г. Съветът на Европейския съюз утвърди Кодекс за поведение при данъчното облагане на предприятията; като има предвид, че в рамките на Съвета беше създадена група „Кодекс за поведение“, която да оценява данъчните мерки, които биха могли да попаднат в обхвата на Кодекса за поведение; като има предвид, че според емпиричните изследвания (32) държавите — членки на ЕС, колективно губят повечето приходи от корпоративен данък от други държави — членки на ЕС, отколкото от трети държави; подчертава, че основната причина за тази загуба на приходи е липсата на законодателни действия срещу агресивните данъчни практики в ЕС и вредната данъчна конкуренция;

Ж. като има предвид, че групата „Кодекс за поведение“ има за цел да оцени свързаните с данъчното облагане мерки, които могат да попадат в обхвата на Кодекса за поведение, както и че тази група представлява пространство за сътрудничество и партньорска проверка на потенциалните вредни режими в рамките на ЕС; като има предвид, че Кодексът за поведение е придобил известен авторитет сред държавите членки, оказвайки им партньорски натиск да извършват реформи, а чрез огледален ефект и на трети държави да си сътрудничат в рамките на процедурата за изготвяне на списъка на ЕС;

З. като има предвид, че групата „Кодекс за поведение“ ефективно възпира преференциалните данъчни режими; като има предвид, че данъчната конкуренция в Европа изглежда е повлияла намаляването на данъчните ставки върху корпоративния данък върху приходите, което е довело средната европейска данъчна ставка на корпоративния данък върху приходите до равнище под средната ставка в държавите от ОИСР (33); като има предвид, че Кодексът за поведение допринесе за предотвратяване на агресивната данъчна конкуренция между държавите членки, като определи принципи за лоялна конкуренция; като има предвид, че групата „Кодекс за поведение“ не успя да премахне несправедливите данъчни договорености, предлагани от някои държави членки на големи дружества, например вредните предварителни споразумения за ценообразуване („данъчни договорености“) и произтичащото от това несправедливо конкурентно предимство; като има предвид, че последните партньорски проверки на групата „Кодекс за поведение“ се съсредоточиха върху режимите на интелектуална собственост (ИС); като има предвид, че групата „Кодекс за поведение“ продължава да има чисто междуправителствен характер;

И. като има предвид, че и двата стълба на бъдещото глобално споразумение са в съответствие с визията на Комисията за рамка за данъчно облагане на предприятията, изразена в нейното скорошно съобщение, озаглавено „Данъчното облагане на предприятията за 21-ви век“; като има предвид, че в това съобщение Комисията обяви предложение за директива, която ще отразява Типовите правила на ОИСР с необходимите корекции за прилагането на стълб II относно минимално ефективно данъчно облагане;

Й. като има предвид, че групата „Кодекс за поведение“ успя да започне диалог с юрисдикциите на трети държави, които бяха приканени да отменят своите ВДП, за да се избегне включването им в списъка на ЕС на юрисдикциите, неоказващи съдействие за данъчни цели („списъка на ЕС“); като има предвид, че списъкът на ЕС трябва да бъде инструмент за възпиране на ВДП от юрисдикции на трети държави с цел да се запази глобалната лоялна конкуренция; като има предвид, че настоящият списък на ЕС включва едва 12 юрисдикции на трети държави (34) и за съжаление не посочва някои добре известни данъчни убежища; като има предвид, че списъкът на ЕС се изготвя въз основа на критерии, определени в Кодекса за поведение;

К. като има предвид, че критериите за списъка на ЕС все още се различават от критериите, използвани в контекста на партньорската проверка на ЕС на ВДП, макар и двете оценки да се извършват от групата „Кодекс за поведение“; като има предвид, че шест държави членки са получили специфични за всяка държава препоръки за укрепване на данъчната си система срещу риска от агресивно данъчно планиране;

Л. като има предвид, че Комисията прие Съобщение относно доброто управление на данъците в ЕС и извън него, което предвижда реформа на Кодекса за поведение и подобрения в списъка на ЕС;

М. като има предвид, че пандемията от COVID-19 потопи икономиката на ЕС в най-дълбоката ѝ рецесия в съвременността, като едва наскоро започнаха да се наблюдават признаци на възстановяване; като има предвид, че като част от отговора си срещу пандемията от COVID-19 правителствата в Съюза бързо въведоха данъчни мерки за осигуряване на ликвидност както на предприятията, така и на домакинствата (35), което доведе до по-ниски данъчни приходи за държавите членки; като има предвид, че данъчното облагане на предприятията следва да бъде инструмент за подпомагане на възстановяването чрез прости, стабилни и благоприятни за МСП данъчни правила, които не възпрепятстват икономическото възстановяване с прекомерна данъчна тежест;

Настоящи политики на ЕС за борба с вредните данъчни практики в Съюза

1. отбелязва, че няколко данъчни скандала, а именно „Люкслийкс“, „Досиетата от Панама“, „Досиетата от рая“ и, неотдавна, разкритията „Опън Люкс“, а също и публичният и парламентарният натиск, засилиха политическата програма на ЕС в областта на ВДП; подчертава, че отклонението от данъчно облагане и избягването на данъци водят до неприемлива загуба на значителни приходи за държавите членки, които понастоящем са необходими за справяне с опустошителните последици от пандемията; припомня консервативните оценки на ОИСР относно свиването на данъчната основа и прехвърлянето на печалби, които водят до загуба на около 4—10 % от приходите от корпоративен данък в световен мащаб или 100—240 милиарда щатски долара (84—202 милиарда евро) годишно ( 36 ) ; припомня, че по приблизителни оценки на Парламента избягването на корпоративното данъчно облагане възлиза на 160—190 милиарда евро, ако се разглеждат както свиването на данъчната основа и прехвърлянето на печалби, така и другите данъчни режими ( 37 ) ; призовава Комисията да извършва редовна оценка на мащаба на отклонението от данъчно облагане и избягването на данъци;

2. приветства значителните действия, предприети на равнище ЕС и на международно равнище, за да се укрепят принципите за данъчна прозрачност, да се води борба срещу вредната данъчна конкуренция и да се гарантира, че се спазват мерките срещу вредните данъчни мерки; приветства постигнатото междуинституционално споразумение относно директивата за изменение на Директива 2013/34/ЕС ( 38 ) по отношение на оповестяването на информация за корпоративния данък от страна на някои предприятия и клонове (публично отчитане по държави); очаква Съветът бързо да приеме позицията си на първо четене, така че директивата да може да бъде приета и да влезе в сила възможно най-скоро; подчертава разнообразието от инструменти на ЕС, приети с цел справяне с ВДП в рамките на Съюза, които включват ATAD I и II, Директивата относно данъчното облагане на лихви и роялти, Директивата за данъчното облагане на дружествата майки и дъщерните дружества, Директивата относно административното сътрудничество в областта на данъчното облагане, и по-специално ДАС 3, 4 и 6 (относно данъчните постановления, отчитането по държави и правилата за задължително оповестяване за посредниците), различните препоръки на Комисията до Съвета, Кодекса за поведение и препоръките на Съвета в рамките на европейския семестър относно агресивното данъчно планиране;

3. припомня, че законодателството на Съюза предвижда минимални стандарти за съвместни действия и обмен на информация в областта на данъчното облагане; подкрепя по-нататъшните обсъждания между държавите членки с цел засилване на административното сътрудничество в областта на данъчното облагане; подчертава, че акцентът следва да се постави върху правилното прилагане и наблюдение на съществуващите правила; подчертава, че в рамките на социалната пазарна икономика на ЕС адекватните данъчни равнища и опростените и ясни данъчни закони помагат за създаването на работни места, подобряват конкурентоспособността на ЕС и допринасят за борбата срещу отклонението от данъчно облагане и избягването на данъци; признава, че държавите членки имат свободата да решават относно своята данъчна политика, както считат за подходящо и с оглед на собствените си обстоятелства; в тази връзка припомня, че държавите членки следва да упражняват своите правомощия в съответствие със законодателството на Съюза;

4. отбелязва, че Кодексът за поведение се основава на хипотезата, че макар конкуренцията между държавите сама по себе си да не представлява проблем, са необходими общи принципи относно степента, до която те могат да използват данъчните си режими и политики, за да привличат предприятия и печалби; подчертава, че Комисията признава, че естеството и формата на данъчната конкуренция значително са се променили през последните две десетилетия и че Кодексът за поведение не се е развил, за да отговори на новите предизвикателства, като е подложил на изпитание самите параметри на справедливостта ( 39 )

5. приветства вътрешното и външното измерение на работата, извършена от групата „Кодекс за поведение“ по отношение на ВДП; отбелязва, че външното измерение на ВДП се разглежда основно от групата „Кодекс за поведение“ с прилагането на критерия за „справедливо данъчно облагане“; счита, че е необходимо процесът на изготвяне на списъка на ЕС да бъде реформиран; препоръчва този процес да бъде формализиран в законодателството на ЕС, по-специално чрез обвързващ инструмент; призовава Комисията да предостави допълнителна информация за оценка на съгласуваността между слабите критерии за ВДП, прилагани за държавите членки, и по-строгите критерии, по-специално по отношение на икономическата същност, прилагани към юрисдикциите на трети държави в рамките на процедурата за включване в списъка; подчертава, че съгласно прилагането на Директивата относно административното сътрудничество държавите членки също следва да спазват критерия за „прозрачност“; отбелязва, че влиянието на Съюза в борбата с отклонението от данъчно облагане и ВДП в световен мащаб зависи от примера, който дава в собствените си държави членки; приветства в тази връзка съобщението относно засилването на борбата срещу злоупотребата с фиктивни дружества и очаква предложението относно същностните правилa за фиктивните дружества, посочено в съобщението на Комисията относно данъчното облагане на предприятията за 21-ви век, насочено към справяне с възможностите за агресивно данъчно планиране, свързани с използването на дружества без или с минимално действително присъствие и реална икономическа дейност на дадена територия;

6. отбелязва, че от 1997 г. Кодексът за поведение при данъчното облагане на предприятията е основният инструмент на Съюза за предотвратяване на вредна данъчна конкуренция; припомня, че през 1998 г. в рамките на ОИСР беше създаден Форум относно вредните данъчни практики (FHTP) със задачата да наблюдава и преразглежда данъчните практики и с акцент върху характеристиките на преференциалните данъчни режими; подчертава, че оценките на FHTP имат решаващо въздействие върху квалифицирането на вредните режими в рамките на процедурата за изготвяне на списъка на ЕС; призовава при оценяване на ВДП Кодексът за поведение при данъчното облагане на предприятията да остане независим от FHTP;

Препоръки за бъдещата работа на ЕС по отношение на ВДП

7. подчертава предложената реформа на втория стълб на приобщаващата рамка на ОИСР/Г-20 относно свиването на данъчната основа и прехвърлянето на печалби (Приобщаваща рамка), която има за цел да се предприемат мерки по отношение на все още съществуващите предизвикателства, свързани със свиването на данъчната основа и прехвърлянето на печалби, и да определи правила, които предоставят на юрисдикциите право на данъчно облагане с обратна сила, когато други юрисдикции не са упражнили своите основни права на данъчно облагане или плащането по друг начин е обект на ниски равнища на ефективно данъчно облагане, с цел борба с ВДП и налагане на ефективна данъчна ставка ( 40 ) ; очаква в това отношение глобално договорен консенсус, който е в съответствие с интересите на Съюза за наличие на прости и справедливи данъчни принципи и стандарти;

8. отбелязва новия тласък в преговорите по приобщаващата рамка на ОИСР/Г-20, започнали след неотдавнашните предложения на администрацията на САЩ, както и неотдавнашното Приобщаващо рамково споразумение и комюникето на финансовите министри на държавите от Г-20, които биха могли да улеснят постигането на споразумение по стълб II до средата на 2021 г., обединявайки повече от 130 държави; споделя ангажимента на Г-7 от 13 юни 2021 г.„за минимален данък в световен мащаб от най-малко 15 % за всяка отделна държава“ като основа за по-нататъшни преговори, повторен на 1 юли 2021 г. в „Statement on a Two-Pillar Solution to Address the Tax Challenges Arising From the Digitalisation of the Economy“ (Декларация за решение, основано на два стълба, за справяне с данъчните предизвикателства, произтичащи от цифровизацията на икономиката);

9. призовава Комисията да представи оценка на въздействието на бъдещите резултати от международните преговори за данъците; припомня ангажимента на Комисията да предложи решение, подобно на решението по стълб II относно минималното ефективно данъчно облагане, независимо от това дали е постигнато споразумение на равнището на приобщаващата рамка на ОИСР;

10. призовава за приемането на определение за „минимално равнище на икономическа същност“, съвместимо с глобалния стандарт на ОИСР и последващата работа във връзка с действие 5 относно свиването на данъчната основа и прехвърлянето на печалби, за предпочитане въз основа на подход, базиран на формули, и което да се развива постепенно с увеличаването на приходите; предлага този критерий да се използва, за да се прецени дали даден данъчен режим е потенциално вреден; припомня, че в своето съобщение относно данъчното облагане на предприятията за 21-ви век Комисията разглежда възможни нови изисквания за същност и показатели за реална икономическа дейност за целите на правилата за данъчно облагане; подчертава изискването за икономическа същност, което вече е включено в критерия за „справедливо данъчно облагане“ на списъка на ЕС; счита обаче, че този критерий дава възможност за тълкуване и остава твърде неясен, тъй като все още дава възможност известните данъчни убежища да бъдат премахнати от списъка след минимални реформи;

11. призовава Комисията да изготви насоки относно начините за разработване на справедливи и прозрачни данъчни стимули с по-малко рискове от нарушаване на конкуренцията на единния пазар, както и да гарантира лоялна конкуренция и да благоприятства създаването на работни места, по-специално чрез разглеждане на вида (въз основа на печалбата или на разходите), времевия характер (временен или постоянен), географското ограничение (икономически зони) и интензивността (пълни или частични изключения) на такива стимули; отбелязва проучване, възложено от Европейския икономически и социален комитет, относно намаляването на ставките на корпоративния данък и въздействието от това върху приходите и растежа ( 41 )

12. приветства факта, че Комисията признава, че бъдещият минимален световен стандарт за данъчно облагане следва да бъде вземан предвид в Кодекса за поведение независимо от това дали бъде постигнат консенсус на световно равнище, за да се гарантира, че всички предприятия плащат справедливата за тях данъчна сума, когато генерират печалба на единния пазар ( 42 ) ; отбелязва, че наскоро в своето съобщение относно данъчното облагане на предприятията за 21—ви век Комисията обяви законодателни предложения, които ще бъдат необходими за прилагането на стълб II на равнището на Съюза, включително преразглеждане на ATAD с цел адаптиране на правилата относно контролираните чуждестранни дружества към договореното правило за включване на приходите в стълб II, преработването на Директивата относно данъчното облагане на лихви и роялти, реформата на Кодекса за поведение и въвеждането на стълб II в критериите, използвани за оценка на трети държави в списъка на ЕС на юрисдикции, които не оказват съдействие; в тази връзка призовава Комисията да гарантира, че правилата за прилагане на минимална ефективна данъчна ставка ще бъдат разработени без прекомерни разходи за спазване; разбира, че като цяло средната национална ефективна данъчна ставка на голямо предприятие не следва да пада под минималната данъчна ставка, следвайки логиката на настоящото предложение по стълб II;

13. припомня, че от 2012 г. насам предложението за изменение на Директивата относно данъчното облагане на лихви и роялти остава блокирано в Съвета, по-специално поради несъгласие относно минимален данък, удържан при източника; призовава Съвета и Председателството да възобновят преговори в тази връзка;

14. подчертава необходимостта от данъчно облагане на многонационалните корпорации въз основа на справедлива и ефективна формула за разпределяне на правата за данъчно облагане между държавите членки; в тази връзка изразява съжаление, че Съветът не постигна съгласие по предложенията за обща основа за облагане с корпоративен данък и обща консолидирана основа за облагане с корпоративен данък; настоятелно призовава Комисията да адаптира графика на бъдещото законодателно предложение „Бизнесът в Европа: рамка за подоходно данъчно облагане“ в съответствие с международната програма в областта на данъчното облагане; изразява загриженост поради липсата на ясна стратегия, която да гарантира, че новата рамка за данъчно облагане на предприятията в Съюза ще получи подкрепа от държавите членки;

15. подчертава, че според Международния валутен фонд ( 43 ) , въпреки че ставките на корпоративния данък са били в тенденция към намаляване, събирането на приходи от КДП в проценти от БВП е останало забележително постоянно с течение на времето, като се има предвид бизнес цикълът;

16. настоятелно заявява, че бъдещото прилагане на нови инструменти на ЕС срещу ВДП следва да отдава приоритет на използването на обвързващи инструменти и да разглежда всички възможности, предлагани от ДФЕС, които позволяват вземането на решения да бъде по-ефективно; припомня, че процедурата, предвидена в член 116 от ДФЕС, може да се прилага, когато вредни данъчни практики нарушават условията на конкуренцията на вътрешния пазар, както и че тази разпоредба на Договора не променя разпределението на правомощията между Съюза и държавите членки;

17. призовава Комисията да направи оценка на ефективността на патентните кутии и други режими на интелектуална собственост (ИС) в рамките на новия подход към връзката между разходите за научноизследователска и развойна дейност и получените печалби, определен в действие 5 от Плана за действие относно ВДП във връзка със свиването на данъчната основа и прехвърлянето на печалби, включително въздействието върху загубата на приходи; призовава Комисията да представи предложения, в случай че оценката установи липса на въздействие на режимите на ИС върху реалните икономически дейности; отбелязва, че администрацията на САЩ предлага да отмени своя международно придобит доход от нефизически активи (FDII);

18. подчертава, че данъчните политики на държавите членки се наблюдават чрез европейския семестър; счита, че чрез специални специфични за всяка държава препоръки европейският семестър би могъл да бъде допълнително разработен като инструмент за подпомагане на ограничаването на агресивното данъчно планиране в рамките на ЕС;

Реформа на Кодекса за поведение в областта на данъчното облагане на предприятията

19. приветства факта, че от създаването на групата „Кодекс за поведение“ досега са оценени 480 режима, като около 130 ( 44 ) от тях за определени като вредни ( 45 ) ; признава, че партньорската проверка на националните данъчни режими, извършена в рамките на Кодекса за поведение, е оказала въздействие върху намаляването на вредната данъчна конкуренция и е довела до последващо намаляване на преференциалните данъчни режими в рамките на Съюза; очаква вероятно подобно въздействие на световно равнище чрез процедурата за изготвяне на списъка на ЕС; предупреждава обаче за разработването на вредни непреференциални режими; следователно счита, че настоящите критерии, определящи ВДП в Кодекса за поведение, са частично остарели, като се има предвид акцентът им върху преференциалните режими; подчертава необходимостта от подобряване на ефективността на Кодекса за поведение в светлината на неотдавнашните данъчни скандали и настоящите предизвикателства като глобализацията, цифровизацията и нарастващото значение на нематериалните активи;

20. призовава групата „Кодекс за поведение“ да използва изцяло настоящия обхват на мандата си; при все това приканва Съвета да продължи да реформира обхвата на мандата бързо и целесъобразно, по-специално да разгледа всички показатели за агресивно данъчно планиране по държави членки, включително общите характеристики на данъчната система, за да определи дали законодателството му обхваща вредните данъчни мерки; призовава Съвета да предприеме последващи действия във връзка със съобщението на Комисията от юли 2020 г. относно доброто управление в областта на данъчното облагане в ЕС и извън него, в което се застъпва за реформа на Кодекса за поведение, за да се гарантира справедливо данъчно облагане в рамките на Съюза; отбелязва, че това частично вече е направено от групата „Кодекс за поведение“, по-специално по отношение на режимите за приспадане на фиктивни лихви и режимите на освобождаване от данъчно облагане на доходите от чуждестранни ресурси, а също и в рамките на процеса на изготвяне на списъка на ЕС;

21. подчертава, че Кодексът за поведение е инструмент с незадължителен характер, чиято цел е да запази данъчна рамка на ЕС, която да дава възможност за еднакви условия на конкуренция в областта на данъчното облагане, въз основа на партньорски проверки и партньорски натиск; изразява съжаление обаче, че характерът на Кодекса за поведение е необвързващ; отбелязва факта, че държавите членки биха могли да забавят отмяната и дори да поддържат вреден режим, без да бъдат изправени пред каквито и да било последици; настоява, че документацията относно вземането на решения от групата „Кодекс за поведение“ следва да бъде публично достъпна;

22. призовава критериите, управлението и обхвата на Кодекса за поведение да бъдат преразгледани чрез обвързващ инструмент, основан на настоящите междуправителствени договорености, и чрез по-ефективна процедура за вземане на решения; счита, че преразглеждането на Кодекса за поведение следва да се извърши чрез демократичен, прозрачен и отговорен процес и да включва експертна група, съставена от експерти в областта на гражданското общество и експерти от Комисията и Парламента; призовава преразгледаният инструмент да бъде прилаган по-прозрачно и ефективно и да осигурява подходящо участие на Парламента в процеса на разработване и приемане на нови политики и критерии за борба с ВДП;

23. счита, че реформата на критериите на Кодекса на поведение е неотложен въпрос и че следва да обхваща, като първа стъпка, критерий за ефективна данъчна ставка в съответствие с бъдещата международно договорена минимална ефективна данъчна ставка в рамките на стълб II на Приобщаващата рамка и строги и прогресивни изисквания за икономическа същност, което е идеалният възможен резултат от амбициозните усилия, подтиквани главно от Съюза и САЩ като неговия най-важен партньор;

24. счита, че широк кръг от потенциални рискови фактори би могъл потенциално да улесни прехвърлянето на печалби, например броя на предприятията със специално предназначение, преместването на нематериални активи и високите равнища на пасивни доходи (роялти, лихви, дивиденти и др.);

25. подкрепя намерението на Комисията, както е посочено в нейния План за действие за справедливо и опростено данъчно облагане в подкрепа на стратегията за възстановяване, да разшири обхвата на Кодекса за поведение, така че да обхваща допълнителни видове режими и общи аспекти на националните системи за корпоративно данъчно облагане; препоръчва включването на преференциални режими за данъчно облагане на доходите на физическите лица, които да обхващат специални схеми за гражданство или мерки за привличане на силно мобилни богати лица и цифрови номади, което би могло да доведе до значителни нарушения на единния пазар;

26. приканва Комисията и държавите членки да обмислят „Рамка за агресивни данъчни договорености и ниски ставки“ (FATAL) по следния начин, която да замени настоящия Кодекс за поведение: А. Без да се засягат съответните сфери на компетентност на държавите членки и Съюза, тази рамка се отнася до онези мерки, които засягат или могат да повлияят по съществен начин местоположението на бизнес дейност в Съюза и преместването на лични доходи и капитал (индивидуални режими на данъчно облагане). В това отношение бизнес дейността включва също и всички дейности, извършвани в рамките на група от предприятия. Данъчните мерки, обхванати от рамката, включват както закони или наредби, така и административни практики. Б. В рамките на обхвата, посочен в точка А, данъчните мерки, които предвиждат значително по-ниско ефективно равнище на данъчно облагане, включително нулево данъчно облагане, в сравнение с равнищата, които по принцип се прилагат във въпросната държава членка, или под всяко минимално ефективно равнище на данък, договорено в Приобщаващата рамка на свиването на данъчната основа и прехвърлянето на печалби или на международни форуми, където е представен ЕС, трябва да се разглеждат като потенциално вредни и следователно обхванати от настоящия Кодекс (прагов критерий). Такова равнище на данъчно облагане може да действа по силата на номиналната данъчна ставка и/или данъчната основа или всеки друг релевантен фактор, определящ ефективната данъчна ставка. Когато се преценява дали подобни мерки са вредни, трябва да се вземе предвид, наред с другото: 1. дали предимствата са предоставени единствено на чуждестранни лица или във връзка с трансакции с участието на чуждестранни лица; или 2. дали привилегиите са обособени от вътрешния пазар, така че да не засягат националната данъчна основа; или 3. дали се предоставят предимства дори без да има реална икономическа дейност и значително икономическо присъствие в държавата членка, предлагаща такива данъчни предимства, както е определено от Европейската комисия и въз основа на пропорционално изискване за същност, което се развива постепенно с нарастването на отчетените приходи в съответната държава членка. В това отношение особено внимание ще бъде отделено на режимите на интелектуална собственост; 4. дали правилата за определяне на печалбата във връзка с дейностите в рамките на многонационална група дружества се отклоняват от международно приетите принципи, по-специално правилата, договорени в рамките на ОИСР; или 5. дали данъчните мерки се характеризират с липсата на прозрачност, включително когато правните разпоредби са облекчени на административно ниво по непрозрачен начин. В. В рамките на обхвата, посочен в параграф А, преференциалните режими за облагане на доходите на физическите лица или на капиталовия доход, които водят до значително по-ниско ефективно равнище на данъчно облагане, включително нулево данъчно облагане, в сравнение с равнищата, които по принцип се прилагат във въпросната държава членка, трябва да се разглеждат като потенциално вредни и следователно обхванати от настоящия Кодекс. По подобен начин общите режими за облагане на доходите на физическите лица и имуществото, които биха довели до нарушаване на единния пазар, могат да бъдат включени в обхвата и да бъдат оценени. Запазване на съществуващото положение и обратно действие Запазване на съществуващото положение Г. Държавите членки се ангажират да не въвеждат нови данъчни мерки, които са вредни по смисъла на тази рамка. Следователно държавите членки ще зачитат принципите, залегнали в рамката, при определянето на бъдещата политика и ще вземат надлежно предвид процеса на преразглеждане, посочен в точки от Д до И, когато оценяват дали дадена нова данъчна мярка е вредна. Обратно действие Д. Държавите членки се ангажират да преразгледат съществуващите си закони и установени практики, като вземат предвид принципите, залегнали в основата на рамката, и процеса на преразглеждане, посочен в точки от Д до И. Държавите членки ще изменят такива закони и практики при необходимост с оглед възможно най-бързото премахване на всички вредни мерки, като вземат предвид обсъжданията в Съвета и Комисията след процеса на преглед. Процес на преглед Предоставяне на подходяща информация Е. В съответствие с принципите на прозрачност и откритост държавите членки ще се информират взаимно, както и Комисията за съществуващи и предложени данъчни мерки, които може да попаднат в обхвата на рамката. По-специално държавите членки се приканват да предоставят по искане на друга държава членка информация за всяка данъчна мярка, която изглежда, че попада в обхвата на рамката. Когато предвидените данъчни мерки се нуждаят от одобрение от Парламента, такава информация не трябва да се предоставя до обявяването им пред Парламента. Режимите, които ще бъдат оценени в обхвата на рамката, следва да бъдат съобщени за информация на Европейския парламент. Оценка на вредните мерки Ж. Всяка държава членка може да поиска възможността да обсъди и коментира данъчна мярка на друга държава членка, която може да попадне в обхвата на рамката. Това ще позволи да се направи оценка дали въпросните данъчни мерки са вредни в светлината на въздействието, което те могат да имат в рамките на Съюза. Тази оценка ще вземе предвид всички фактори, посочени в точки Б и В. З. Съветът също така подчертава необходимостта при тази оценка да се оцени внимателно въздействието, което данъчните мерки имат върху други държави членки, наред с другото в светлината на това как съответните дейности се облагат ефективно в целия Съюз. Доколкото данъчните мерки се използват за подпомагане на икономическото развитие на определени региони, ще се направи оценка дали мерките са пропорционални и насочени към търсените цели. При тази оценка ще се обърне специално внимание на особеностите и ограниченията в случая на най-отдалечените региони и малките острови, без да се подкопава целостта и последователността на правния ред на Съюза, включително вътрешният пазар и общите политики. Такава оценка ще вземе предвид прогресивните минимални съществени изисквания за икономическо присъствие, както са определени в точка Б. Процедура И. Съветът и Комисията ще създадат съвместно група за оценка на данъчните мерки, които могат да попаднат в обхвата на тази рамка, и за наблюдение на предоставянето на информация за тези мерки. Съветът приканва всяка държава членка и Комисията да назначат представител на високо равнище и заместник в тази група, която ще бъде председателствана от представител на държава членка. Групата, която ще се събира редовно, ще избира и преглежда данъчните мерки за оценка в съответствие с разпоредбите, определени в точки Д, Е и Ж. Групата ще докладва редовно за оценяваните мерки. Тези доклади ще бъдат изпратени на Съвета за обсъждане и, ако Съветът реши, ще бъдат публикувани. При поискване документите следва да бъдат представени на Парламента и оповестени след приключване на процеса на оценка. Правоприлагане Й. Държавите членки имат право да прилагат насрещни мерки, които биха намалили стимулите за избягване на данъци, ако държава членка не отмени режим, който е бил оценен като вреден в контекста на тази рамка, в рамките на 2 години, и по-специално: а) неприспадане на разходи; б) мерки за удържане на данък при източника; в) ограничаване на освобождаването от данъчно облагане на приходите от дялови участия; г) специални изисквания за документацията, по-специално по отношение на трансферното ценообразуване. Разширяване на географското покритие К. Съветът счита за препоръчително принципите, насочени към премахване на вредните данъчни мерки, да бъдат приети на възможно най-широка географска основа. За тази цел държавите членки се ангажират да насърчават приемането им в трети държави; те също така се ангажират да насърчават тяхното приемане на територии, за които Договорът не се прилага. В този контекст Съветът и Комисията следва да разчитат на критерии за данъчна прозрачност, справедливо данъчно облагане и прилагане на мерки срещу свиването на данъчната основа и прехвърлянето на печалби с цел изготвяне на списък на ЕС на юрисдикции, които не оказват съдействие. Справедливите критерии за данъчно облагане следва да се основават на фактори, посочени в параграфи Б и В от тази рамка. Л. Държавите членки със зависими или свързани територии или които имат специални отговорности или данъчни прерогативи по отношение на други територии се ангажират, в рамките на своите конституционни договорености, да гарантират, че тези принципи се прилагат на тези територии. В тази връзка тези държави членки ще направят равносметка на ситуацията под формата на доклади до групата, както се посочва в точка З, която ще ги оцени съгласно описаната по-горе процедура за преразглеждане. Мониторинг и преразглеждане М. За да осигури равномерното и ефективно прилагане на рамката, Съветът приканва Комисията да му докладва ежегодно за нейното прилагане и за прилагането на фискална държавна помощ. До доклада следва да се предоставя публичен достъп. Съветът и държавите членки ще преразгледат разпоредбите на рамката две години след приемането ѝ.

27. приветства размяната на мнения с Людмила Петкова, председател на групата „Кодекс за поведение“, на 19 април 2021 г.; приканва председателя на групата „Кодекс за поведение“ да се явява поне веднъж годишно пред Парламента на публично изслушване и да представя на Съвета доклада за напредъка;

28. приветства публикуването два пъти годишно на докладите на групата „Кодекс за поведение“ до Съвета; счита, че следва да бъде създаден специален онлайн инструмент, за да не се разчита единствено на заключенията на Съвета за извличане на съществена информация относно данъчната политика на равнище ЕС; оценява усилията, положени за оповестяването на документи и работа, свързани с група „Кодекс за поведение“; призовава публичната информация да бъде достъпна на лесна за ползване платформа;

29. призовава групата „Кодекс за поведение“ да покани на своите разисквания членове на Европейския парламент като наблюдатели; насърчава групата „Кодекс за поведение“ публично да предава някои от своите заседания, когато те не изискват поверителни разисквания;

o

o o

30. Възлага на своя председател да предаде настоящата резолюция на Съвета, Комисията и правителствата и парламентите на държавите членки.

(1) Приложение I към Заключенията на заседанието на Съвета по икономически и финансови въпроси (Ecofin) от 1 декември 1997 г. относно данъчната политика — Резолюция на Съвета и на представителите на правителствата на държавите членки, заседаващи в рамките на Съвета, от 1 декември 1997 г. относно кодекс за поведение при данъчното облагане на предприятията (ОВ C 2, 6.1.1998 г., стр. 2).

(2) https://www.consilium.europa.eu/bg/press/press-releases/2016/03/08/ecofin-conclusions-code-conduct-business-taxation/

(3) https://data.consilium.europa.eu/doc/document/ST-6004-2021-INIT/en/pdf

(4) ОВ C 331, 7.10.2020 г., стр. 3 и ОВ C 66, 26.2.2021 г., стр. 40.

(5) ОВ C 162, 10.5.2019 г., стр. 182.

(6) ОВ C 162, 10.5.2019 г., стр. 152.

(7) ОВ C 366, 27.10.2017 г., стр. 51.

(8) ОВ C 101, 16.3.2018 г., стр. 79.

(9) ОВ C 108, 26.3.2021 г., стр. 8.

(10) ОВ C 399, 24.11.2017 г., стр. 74.

(11) ОВ C 369, 11.10.2018 г., стр. 132.

(12) Приети текстове, P9_TA(2021)0022.

(13) Съвместните последващи действия във връзка с резолюцията на Европейския парламент (комисия по икономически и парични въпроси), съдържаща препоръки към Комисията относно осигуряването на прозрачност, координация и конвергенция в корпоративните данъчни политики в Съюза и Европейския парламент (Специалната комисия относно данъчните постановления и другите мерки, сходни по естество или въздействие (TAXE 1)), резолюция относно данъчните постановления и другите мерки, сходни по естество или въздействие, приета от Комисията на 16 март 2016 г.; последващите действия във връзка с резолюцията на Европейския парламент (Специалната комисия относно данъчните постановления и другите мерки, сходни по естество или въздействие (TAXE 2)) относно данъчните постановления и другите мерки, сходни по естество или въздействие, приета от Комисията на 16 ноември 2016 г.; последващите действия във връзка с незаконодателната резолюция на Европейския парламент (анкетната комисия за разследване на предполагаеми нарушения и лошо администриране при прилагането на правото на Съюза във връзка с изпирането на пари, избягването на данъци и данъчните измами (PANA)) от 12 декември 2017 г. относно проекта на препоръка на Европейския парламент до Съвета и Комисията след разследването във връзка с изпирането на пари, избягването на данъци и данъчните измами, приета от Комисията през април 2018 г.; и последващите действия от 27 август 2019 г. във връзка с резолюцията на Европейския парламент (Специалната комисия относно финансовите престъпления, данъчните измами и избягването на данъци (TAX3)) относно финансовите престъпления, отклонението от данъчно облагане и избягването на данъци.

(14) Taxation Papers, Working Paper No 64 (Работни документи относно данъчното облагане, Работен документ № 64), 31 август 2016 г., достъпен на адрес: https://ec.europa.eu/taxation_customs/system/files/2016-11/taxation_paper_64.pdf

(15) Taxation Papers, Working Paper No 71, (Работни документи относно данъчното облагане, Работен документ № 71) Institute for Advanced Studies в консорциум със CPB и DONDENA, 2017 г., достъпен на адрес: https://ec.europa.eu/taxation_customs/system/files/2018-03/taxation_papers_71_atp_.pdf

(16) Kiendl Krišto, I. и Thirion, E., An overview of shell companies in the European Union, (Преглед на фиктивните дружества в Европейския съюз), Европейски парламент, Генералната дирекция за парламентарни изследвания, Отдел за последваща оценка и Отдел за европейска добавена стойност, 17 октомври 2018 г., достъпно на адрес: https://www.europarl.europa.eu/cmsdata/155724/EPRS_STUD_627129_Shell%20companies%20in%20the%20EU.pdf

(17) https://www.un.org/pga/75/wp-content/uploads/sites/100/2021/02/FACTI_Panel_Report-compressed.pdf

(18) https://ec.europa.eu/info/law/better-regulation/have-your-say/initiatives/12999-Tax-avoidance-fighting-the-use-of-shell-entities-and-arrangements-for-tax-purposes_bg

(19) Crivelli, E., De Mooij, R., De Vrijer, J.E.J., Hebous, S., Klemm, A., Taxing Multinationals in Europe, 2021 (Данъчно облагане на многонационалните предприятия в Европа, 2021 г.) (https://www.imf.org/en/Publications/Departmental-Papers-Policy-Papers/Issues/2021/05/25/Taxing-Multinationals-in-Europe-50129)

(20) ОВ L 193, 19.7.2016 г., стp. 1.

(21) ОВ L 144, 7.6.2017 г., стр. 1.

(22) ОВ L 157, 26.6.2003 г., стр. 49.

(23) ОВ L 345, 29.12.2011 г., стp. 8.

(24) ОВ L 64, 11.3.2011 г., стp. 1.

(25) ОВ L 332, 18.12.2015 г., стp. 1.

(26) ОВ L 146, 3.6.2016 г., стp. 8.

(27) ОВ L 139, 5.6.2018 г., стp. 1.

(28) Annual Report on Taxation 2021 — Review of taxation policies in the EU Member States (Годишен доклад относно данъчното облагане за 2021 г. — Преглед на данъчните политики в държавите — членки на ЕС) (https://op.europa.eu/bg/publication-detail/-/publication/db46de2a-b785-11eb-8aca-01aa75ed71a1).

(29) ОИСР (2015 г.), Countering Harmful Tax Practices More Effectively, Taking into Account Transparency and Substance, Action 5 — 2015 Final Report (По-ефективно противодействие на вредните данъчни практики при отчитане на прозрачността и материята — окончателен доклад за 2015 г.), Проект на ОИСР/Г-20 относно свиването на данъчната основа и прехвърлянето на печалби, OECD Publishing, Paris http://dx.doi.org/10.1787/9789264241190-en

(30) Доклад на МВФ Taxing Multinationals in Europe (Данъчно облагане на многонационалните предприятия в Европа) от 2021 г.: https://www.imf.org/en/Publications/Departmental-Papers-Policy-Papers/Issues/2021/05/25/Taxing-Multinationals-in-Europe-50129

(31) Достъпен на следния адрес: https://op.europa.eu/bg/publication-detail/-/publication/0044caf0-58ff-4be6-bc06-be2af6610870

(32) Tørsløv, T., Wier, L., and Zucman, G., The Missing Profits of Nations (Липсващите печалби на държавите), работен документ, април 2020 г., достъпен на https://missingprofits.world/

(33) МВФ, цит. по-горе, 2021 г.

(34) Американска Самоа; Ангила; Доминика; Фиджи; Гуам; Палау; Панама; Самоа; Тринидад и Тобаго; Американски Вирджински острови; Вануату; Сейшелски острови.

(35) Европейска комисия, Годишен доклад за данъчното облагане за 2021 г.

(36) https://www.oecd.org/tax/beps/

(37) Drover, R., Ferrett, B., Gravino, D., Jones, E. and Merler, S., Bringing transparency, coordination and convergence to corporate tax policies in the European Union (Осигуряване на прозрачност, координация и сближаване в политиките за корпоративно данъчно облагане в Европейския съюз), Европейски парламент, Генерална дирекция за парламентарни изследвания, Отдел за европейска добавена стойност, 24 ноември 2015 г. Достъпно на следния адрес: https://www.europarl.europa.eu/RegData/etudes/STUD/2015/558773/EPRS_STU(2015)558773_EN.pdf

(38) Директива 2013/34/ЕС на Европейския парламент и на Съвета от 26 юни 2013 г. относно годишните финансови отчети, консолидираните финансови отчети и свързаните доклади на някои видове предприятия и за изменение на Директива 2006/43/ЕО на Европейския парламент и на Съвета и за отмяна на Директиви 78/660/ЕИО и 83/349/ЕИО на Съвета (OB L 182, 29.6.2013 г., стр. 19).

(39) COM(2020)0313.

(40) Проект на ОИСР/Г-20 за ерозия на базата и пренасочване на печалбата, Tax Challenges Arising from Digitalisation — Report on Pillar One Blueprint: Inclusive Framework on BEPS (Данъчни предизвикателства, произтичащи от цифровизацията — Доклад на програмата за втория стълб: приобщаваща рамка за свиването на данъчната основа и прехвърлянето на печалби), OECD Publishing, Paris, 2020 г., стр. 12. Достъпен на следния адрес: https://www.oecd.org/tax/beps/tax-challenges-arising-from-digitalisation-report-on-pillar-two-blueprint.pdf

(41) Baert, P., Lange. F., Watson, J., The Role of Taxes on Investment to Increase Jobs in the EU — An Assessment of Recent Policy Developments in the Field of Corporate Taxes (Значението на данъците за увеличаване на работните места в ЕС — оценка на последните развития в политиката в областта на корпоративните данъци), май 2019 г.

(42) COM(2020)0313.

(43) https://www.elibrary.imf.org/view/journals/087/2021/012/article-A001-en.xml

(44) Размяна на мнения между подкомисията по данъчни въпроси (FISC) с Людмила Петкова, председател на групата „Кодекс за поведение“, проведена на 19 април 2021 г.

(45) https://data.consilium.europa.eu/doc/document/ST-9639-2018-REV-4/en/pdf